CELEX: E2013C0309
Language: el
Date: 2013-07-16 00:00:00
Title: Απόφαση της Εποπτεύουσας Αρχής της ΕΖΕΣ αριθ. 309/13/COL, της 16ης Ιουλίου 2013 , σχετικά με τη συμβατότητα με το δίκαιο του ΕΟΧ των μέτρων που προτίθεται να λάβει η Νορβηγία δυνάμει του άρθρου 14 της οδηγίας 2010/13/ΕΕ του Ευρωπαϊκού Κοινοβουλίου και του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)

7.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 296/51
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 309/13/COL
   της 16ης Ιουλίου 2013
   σχετικά με τη συμβατότητα με το δίκαιο του ΕΟΧ των μέτρων που προτίθεται να λάβει η Νορβηγία δυνάμει του άρθρου 14 της οδηγίας 2010/13/ΕΕ του Ευρωπαϊκού Κοινοβουλίου και του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη την πράξη που αναφέρεται στο σημείο 5ιστ του παραρτήματος ΧΙ της συμφωνίας ΕΟΧ, Οδηγία 2010/13/EE του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (1) (εφεξής «η πράξη»), και ιδίως το άρθρο 14 παράγραφος 2,
   Εκτιμώντας τα ακόλουθα:
   
               (1)
            
            
               Με επιστολή με ημερομηνία 22 Απριλίου 2013, την οποία έλαβε η Εποπτεύουσα Αρχής της ΕΖΕΣ (εφεξής «η Αρχή») στις 23 Απριλίου 2013, η Νορβηγία κοινοποίησε στην Αρχή τα μέτρα που επρόκειτο να λάβει δυνάμει του άρθρου 14 παράγραφος 1 της οδηγίας 2010/13/ΕΕ.
            
         
               (2)
            
            
               Η Εποπτεύουσα Αρχή της ΕΖΕΣ επαλήθευσε, εντός τριών μηνών από την ανωτέρω κοινοποίηση, ότι τα μέτρα είναι συμβατά με το δίκαιο του ΕΟΧ, ιδίως όσον αφορά την αναλογικότητα των μέτρων και τη διαφάνεια της εθνικής διαδικασίας διαβούλευσης.
            
         
               (3)
            
            
               Στην επαλήθευση αυτή, η Αρχή εξέτασε τα διαθέσιμα στοιχεία για τη νορβηγική αγορά των μέσων ενημέρωσης.
            
         
               (4)
            
            
               Ο κατάλογος των εκδηλώσεων μείζονος κοινωνικού ενδιαφέροντος που περιλαμβάνεται στα νορβηγικά μέτρα καταρτίστηκε με σαφήνεια και διαφάνεια. Επιπλέον, διενεργήθηκε ως προς αυτό εκτεταμένη διαδικασία διαβούλευσης στη Νορβηγία.
            
         
               (5)
            
            
               Η Αρχή διαπιστώνει με ικανοποίηση ότι οι εκδηλώσεις που παρατίθενται στα κοινοποιημένα νορβηγικά μέτρα πληρούν δύο τουλάχιστον από τα ακόλουθα κριτήρια, τα οποία θεωρούνται αξιόπιστοι δείκτες της σημασίας που έχουν οι εκάστοτε εκδηλώσεις για την κοινωνία: i) ειδική ευρεία απήχηση εντός του κράτους ΕΟΧ ΕΖΕΣ, και όχι απλώς σπουδαιότητα για όσους κανονικά παρακολουθούν το υπόψη άθλημα ή την οικεία δραστηριότητα· ii) ευρέως αναγνωρισμένη, διακριτή πολιτιστική σημασία για τον πληθυσμό του κράτους ΕΟΧ ΕΖΕΣ, επειδή οι εν λόγω εκδηλώσεις ασκούν ειδικότερα καταλυτικό ρόλο για την πολιτιστική του ταυτότητα· iii) συμμετοχή της εθνικής ομάδας στην εν λόγω εκδήλωση στο πλαίσιο αγώνα ή διοργάνωσης διεθνούς σημασίας· και iv) το γεγονός ότι η εκδήλωση μεταδίδεται κατά παράδοση από την τηλεόραση δωρεάν και έχει μεγάλη τηλεθέαση.
            
         
               (6)
            
            
               Αριθμός εκδηλώσεων που απαριθμούνται στα νορβηγικά μέτρα, όπως οι Ολυμπιακοί αγώνες. καθώς και το παγκόσμιο κύπελλο ανδρών και το ευρωπαϊκό πρωτάθλημα ποδοσφαίρου ανδρών, που περιλαμβάνουν προκριματικούς ποδοσφαιρικούς αγώνες με συμμετοχή της Νορβηγίας, υπάγονται στην κατηγορία εκδηλώσεων που θεωρούνται μείζονος σημασίας για την κοινωνία, όπως αναφέρεται ρητά στην αιτιολογική σκέψη 49 της οδηγίας 2010/13/ΕΕ.
            
         
               (7)
            
            
               Οι θερινοί Ολυμπιακοί αγώνες είναι μια εκδήλωση που προσελκύει τεράστιο ενδιαφέρον στη Νορβηγία, δεδομένου ότι οι νορβηγοί αθλητές συμμετείχαν πάντα σε ευρύ φάσμα ατομικών και ομαδικών αθλημάτων. Η εκδήλωση έχει ιδιαίτερη απήχηση στο ευρύ κοινό στη Νορβηγία, εφόσον ενδιαφέρει ακροατήριο το οποίο δεν θα την παρακολουθούσε κανονικά. Οι θερινοί Ολυμπιακοί Αγώνες μεταδίδονται συνήθως στο πλαίσιο δωρεάν τηλεοπτικού προγράμματος και έχουν υψηλή τηλεθέαση στη Νορβηγία.
            
         
               (8)
            
            
               Οι χειμερινοί Ολυμπιακοί Αγώνες συνιστούν ακόμη πιο δημοφιλή εκδήλωση με πολύ υψηλή τηλεθέαση. Μεγάλος αριθμός νορβηγών αθλητών συμμετέχουν στους χειμερινούς Ολυμπιακούς Αγώνες τόσο σε ατομικά όσο και σε ομαδικά αθλήματα. Η εκδήλωση παραδοσιακά μεταδίδεται από τους τηλεοπτικούς σταθμούς ελεύθερης πρόσβασης και συγκεντρώνει το ενδιαφέρον μεγάλου αριθμού τηλεθεατών στη Νορβηγία. Την εκδήλωση παρακολουθούν όχι μόνο τηλεθεατές που παρακολουθούν συνήθως τα σχετικά αθλήματα.
            
         
               (9)
            
            
               Το παγκόσμιο κύπελλο ανδρών και το ευρωπαϊκό πρωτάθλημα ποδοσφαίρου ανδρών, όσον αφορά τόσο το σύνολό τους όσο και τους προκριματικούς ποδοσφαιρικούς αγώνες στους οποίους συμμετέχει η Νορβηγία, αποτελούν τις πιο δημοφιλείς αθλητικές εκδηλώσεις στη Νορβηγία. Το κοινό και τα νορβηγικά μέσα ενημέρωσης δείχνουν μεγάλο ενδιαφέρον για τους νορβηγικούς προκριματικούς αγώνες, καθώς και για τους αγώνες του τελικού γύρου, ιδίως τον τελικό αγώνα. Οι εκδηλώσεις μεταδίδονταν πάντα στο πλαίσιο δωρεάν τηλεοπτικού προγράμματος και είχαν μεγάλη τηλεθέαση. Οι αγώνες μεταξύ χωρών στον τελικό γύρο μπορούν ενδεχομένως να επηρεάσουν τους αγώνες της Νορβηγίας, καθώς και το συνολικό αποτέλεσμα και για τον λόγο αυτό έχουν επίσης ιδιαίτερη απήχηση στη Νορβηγία.
            
         
               (10)
            
            
               Στη Νορβηγία, υπάρχει μεγάλο ενδιαφέρον για τοπικούς ποδοσφαιρικούς συλλόγους. Ο τελικός ομάδων ανδρών του κυπέλλου ποδοσφαίρου της Νορβηγίας μεταδίδεται παραδοσιακά στο πλαίσιο δωρεάν τηλεοπτικού προγράμματος. Τα υψηλά ποσοστά τηλεθέασης της εκδήλωσης μέχρι σήμερα δείχνουν το σημαντικό ενδιαφέρον του κοινού γι’ αυτήν, ακόμη και πέραν του κοινού που παρακολουθεί συνήθως τους αγώνες τοπικών ποδοσφαιρικών συλλόγων.
            
         
               (11)
            
            
               Τα παγκόσμια και ευρωπαϊκά πρωταθλήματα χάντμπολ γυναικών (τα πρωταθλήματα τελικού γύρου) είναι εκδηλώσεις που μεταδίδονται παραδοσιακά στο πλαίσιο δωρεάν τηλεοπτικών προγραμμάτων και έχουν σημαντικά ποσοστά τηλεθέασης. Η εθνική νορβηγική ομάδα χάντμπολ γυναικών σημείωνε μεγάλες επιτυχίες επί μεγάλο χρονικό διάστημα, με αποτέλεσμα να έχει ευρύτερη απήχηση στη Νορβηγία ακόμη και σε κοινό που δεν θα παρακολουθούσε κανονικά αυτό το άθλημα. Οι αγώνες μεταξύ άλλων χωρών στους τελικούς γύρους και των δύο εκδηλώσεων επηρεάζουν τους αγώνες που παίζει ενδεχομένως η νορβηγική εθνική ομάδα, καθώς και το συνολικό αποτέλεσμα.
            
         
               (12)
            
            
               Το βόρειο παγκόσμιο πρωτάθλημα σκι της Διεθνούς Ομοσπονδίας Σκι (FIS) είναι δημοφιλής εκδήλωση στη Νορβηγία. Η πεδινή χιονοδρομία είναι ένα άθλημα βαθιά ριζωμένο στη νορβηγική νοοτροπία και αποτελεί σημαντικό στοιχείο της νορβηγικής πολιτιστικής κληρονομιάς. Η εκδήλωση έχει μια ευρύτερα αναγνωρισμένη, χωριστή πολιτιστική σημασία για τον νορβηγικό πληθυσμό και πάντα μεταδίδεται στο πλαίσιο δωρεάν τηλεοπτικών προγραμμάτων με μεγάλα ποσοστά τηλεθέασης. Αυτά τα υψηλά ποσοστά τηλεθέασής της καταδεικνύουν ότι αυτή η εκδήλωση και το αποτέλεσμά της τυγχάνουν ιδιαίτερα ευρύτερης απήχησης στη Νορβηγία και ότι δεν είναι απλώς σημαντικό γεγονός μόνο για τα άτομα που παρακολουθούν συνήθως το άθλημα.
            
         
               (13)
            
            
               Το αλπικό παγκόσμιο πρωτάθλημα σκι της FIS είναι δημοφιλής εκδήλωση στη Νορβηγία. Η χιονοδρομία είναι ένα άθλημα βαθιά ριζωμένο στη νορβηγική νοοτροπία και αποτελεί σημαντικό στοιχείο της νορβηγικής πολιτιστικής κληρονομιάς. Το βόρειο παγκόσμιο πρωτάθλημα σκι της FIS μπορεί, επομένως, να θεωρηθεί ως άθλημα με ευρύτερα αναγνωρισμένη, χωριστή πολιτιστική σπουδαιότητα για τον νορβηγικό πληθυσμό. Η Νορβηγία είχε αρκετούς πρωταθλητές σκιέρ οι οποίοι αύξησαν σημαντικά το ενδιαφέρον γι’ αυτό το άθλημα στη Νορβηγία. Η εκδήλωση και το αποτέλεσμά της έχουν, επομένως, μεγάλη ευρύτερη απήχηση στη Νορβηγία και όχι μόνο σε εκείνους οι οποίοι παρακολουθούν συνήθως το άθλημα αυτό.
            
         
               (14)
            
            
               Το βόρειο παγκόσμιο πρωτάθλημα άλματος με σκι της FIS στο Holmenkollen λαμβάνει χώρα ετησίως στο Holmenkollen, Όσλο και αποτελεί μέρος του βόρειου παγκόσμιου πρωταθλήματος της Διεθνούς Ομοσπονδίας Σκι (FIS). Η εκδήλωση είναι μια από τις σπουδαιότερες ετήσιες αθλητικές εκδηλώσεις στη Νορβηγία, με μακρά παράδοση, και μπορεί να θεωρηθεί ότι έχει ευρύτερα αναγνωρισμένη, χωριστή πολιτιστική σημασία για τον νορβηγικό πληθυσμό. Οι εκδηλώσεις μεταδίδονται παραδοσιακά στο πλαίσιο δωρεάν τηλεοπτικού προγράμματος και έχουν μεγάλη τηλεθέαση. Λόγω της πολιτιστικής σπουδαιότητας της εκδήλωσης, το αποτέλεσμα αυτής έχει ιδιαίτερα ευρεία απήχηση στη Νορβηγία, ακόμη και για κοινό που δεν παρακολουθεί συνήθως αυτό το άθλημα.
            
         
               (15)
            
            
               Το παγκόσμιο πρωτάθλημα διάθλου (biathlon) είναι μια σημαντική χειμερινή εκδήλωση στη Νορβηγία, με ιδιαίτερη απήχηση και ευρύτερο ενδιαφέρον για τον πληθυσμό, ακόμη και για εκείνους που δεν παρακολουθούν συνήθως τα αθλήματα, και συνιστά μέρος της νορβηγικής πολιτιστικής ταυτότητας και κληρονομιάς στον τομέα της χιονοδρομίας. Οι εκδηλώσεις μεταδίδονται παραδοσιακά στο πλαίσιο δωρεάν τηλεοπτικού προγράμματος, με μεγάλη τηλεθέαση.
            
         
               (16)
            
            
               Τα μέτρα που κοινοποίησε η Νορβηγία φαίνονται αναλογικά ώστε να δικαιολογούν, για τη διασφάλιση ευρείας πρόσβασης του κοινού στις τηλεοπτικές αναμεταδόσεις εκδηλώσεων μείζονος σημασίας για την κοινωνία που συνιστά επιτακτικό λόγο δημοσίου συμφέροντος, την παρέκκλιση από τη θεμελιώδη αρχή της ελεύθερης παροχής υπηρεσιών που καθορίζεται στο άρθρο 36 της συμφωνίας για τον Ευρωπαϊκό Οικονομικό Χώρο.
            
         
               (17)
            
            
               Τα μέτρα που κοινοποίησε η Νορβηγία είναι επίσης συμβατά με τους κανόνες ανταγωνισμού του ΕΟΧ, στον βαθμό που ο προσδιορισμός των κατάλληλων ραδιοτηλεοπτικών οργανισμών για την τηλεοπτική αναμετάδοση των εκδηλώσεων του καταλόγου βασίζεται σε αντικειμενικά κριτήρια (απαιτούμενη κάλυψη), τα οποία επιτρέπουν πραγματικό και δυνητικό ανταγωνισμό για την απόκτηση των δικαιωμάτων αναμετάδοσης αυτών των εκδηλώσεων. Επιπλέον, ο αριθμός των εκδηλώσεων του καταλόγου δεν είναι τόσο δυσανάλογος ώστε να στρεβλώνει τον ανταγωνισμό στις κατάντη αγορές της τηλεόρασης ελεύθερης πρόσβασης και της συνδρομητικής τηλεόρασης.
            
         
               (18)
            
            
               Η γενική αναλογικότητα των μέτρων που κοινοποίησε η Νορβηγία τεκμηριώνεται από διαφόρους παράγοντες. Κατά πρώτον, η εισαγωγή κατωφλίου 90% της απαιτούμενης κάλυψης πληθυσμού για τους κατάλληλους ραδιοτηλεοπτικούς οργανισμούς αυξάνει την αναλογικότητα των μέτρων, στον βαθμό που αυξάνει τον αριθμό των ραδιοτηλεοπτικών οργανισμών οι οποίοι πληρούν δυνητικώς το κριτήριο της κάλυψης. Δεύτερον, ο αριθμός εκδηλώσεων που περιλαμβάνονται στον κατάλογο είναι αναλογικός. Τρίτον, θεσπίστηκε μηχανισμός για την επίλυση των διαφορών μεταξύ ραδιοτηλεοπτικών οργανισμών όσον αφορά την πληρωμή δίκαιης αποζημίωσης για τα δικαιώματα ραδιοτηλεοπτικής μετάδοσης. Επιπλέον, τα νορβηγικά μέτρα προβλέπουν κατάλληλες ρυθμίσεις σε καταστάσεις όπου η αναμετάδοση εκδηλώσεων αγοράζεται από ραδιοτηλεοπτικούς οργανισμούς που δεν πληρούν το κριτήριο της κάλυψης, προκειμένου να διασφαλιστεί ένα σύστημα χορήγησης νέων αδειών για αποκλειστικά δικαιώματα σε ραδιοτηλεοπτικούς οργανισμούς που πληρούν τα κριτήρια. Επιπλέον, τα νορβηγικά μέτρα προβλέπουν καταστάσεις όπου τα δικαιώματα για τις απαριθμούμενες εκδηλώσεις αγοράζονται από ραδιοτηλεοπτικούς οργανισμούς που δεν πληρούν τα κριτήρια, χωρίς να έχει ληφθεί αίτηση από αγοραστή που πληροί τα κριτήρια, προκειμένου να διασφαλιστεί ότι ο ραδιοτηλεοπτικός οργανισμός που δεν πληροί τα κριτήρια είναι σε θέση να ασκήσει τα δικαιώματά του. Τέλος, η έναρξη ισχύος των τελικών μέτρων που κοινοποίησε η Νορβηγία αναβάλλεται για την 1η Ιουλίου 2014, ώστε να διασφαλιστεί ότι δεν θα επηρεαστούν δυσμενώς τυχόν διαπραγματεύσεις για τη σύναψη σύμβασης που διεξάγονται πριν από αυτήν την ημερομηνία.
            
         
               (19)
            
            
               Η Αρχή ανακοίνωσε στα λοιπά κράτη ΕΟΧ ΕΖΕΣ τα μέτρα που κοινοποίησε η Νορβηγία, και ζήτησε τη γνώμη της επιτροπής επαφών της ΕΖΕΣ που συστάθηκε δυνάμει του άρθρου 29 της οδηγίας 2010/13/ΕΕ. Η επιτροπή εξέδωσε θετική γνώμη.
            
         ΑΠΟΦΑΣΙΖΕΙ:
   Άρθρο 1
   Τα μέτρα που θα θεσπίσει η Νορβηγία δυνάμει της πράξης που αναφέρεται στο σημείο 5ιστ του παραρτήματος ΧΙ της συμφωνίας ΕΟΧ, Οδηγία 2010/13/EE του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (εφεξής «η πράξη»), και ιδίως το άρθρο 14 παράγραφος 1, και τα οποία κοινοποιήθηκαν στην Αρχή δυνάμει του άρθρου 14 παράγραφος 2 της πράξης στις 22 Απριλίου 2013 και ελήφθησαν από την Αρχή στις 23 Απριλίου 2013, είναι συμβατά με τη νομοθεσία του ΕΟΧ.
   Άρθρο 2
   Η Νορβηγία θα κοινοποιήσει στην Αρχή τα μέτρα όπως θα εγκριθούν τελικά. Η Αρχή θα δημοσιεύσει τα εν λόγω μέτρα στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης, σύμφωνα με το άρθρο 14 παράγραφος 2 της οδηγίας 2010/13/ΕΕ.
   Άρθρο 3
   Η παρούσα απόφαση απευθύνεται στη Νορβηγία.
   
      Βρυξέλλες, 16 Ιουλίου 2013.
      
         
            Για την Εποπτεύουσα Αρχή της ΕΖΕΣ
         
         Sabine MONAUNI-TÖMÖRDY
         
            Μέλος του Σώματος
         
         Xavier LEWIS
         
            Διευθυντής
         
      
   
   
      (1)  ΕΕ L 95, 15.4.2010, σ. 1.
   
      ΠΑΡΑΡΤΗΜΑ
      
         Κανονισμός για τροποποιήσεις του κανονισμού αριθ. 153 της 28ης Φεβρουαρίου 1997 σχετικά με τις υπηρεσίες ραδιοτηλεοπτικής μετάδοσης και οπτικοακουστικών μέσων
      
      Εγκρίθηκε με Βασιλικό Διάταγμα της 9ης Αυγούστου 2013, δυνάμει του τμήματος 2-8 της πράξης αριθ. 127 της 4ης Δεκεμβρίου 1992 σχετικά με τις υπηρεσίες ραδιοτηλεοπτικής μετάδοσης και οπτικοακουστικών μέσων. Υπεβλήθη από το Υπουργείο Πολιτισμού
      I
      Ο κανονισμός αριθ. 153 της 28ης Οκτωβρίου 1997 σχετικά με τις υπηρεσίες ραδιοτηλεοπτικής μετάδοσης και οπτικοακουστικών μέσων τροποποιείται ως εξής:
      Καταργούνται οι τρέχουσες διατάξεις στα τμήματα 5-1 και 5-2.
      Το νέο τμήμα 5-1 έχει ως εξής:
      Τμήμα 5-1 Εκδηλώσεις μείζονος σημασίας για την κοινωνία
      Οι ακόλουθες εκδηλώσεις πρέπει να θεωρηθούν ως εκδηλώσεις μείζονος σημασίας για την κοινωνία:
      
                  α)
               
               
                  Οι θερινοί και χειμερινοί Ολυμπιακοί Αγώνες (πλήρες πρόγραμμα) που διοργανώνονται από τη Διεθνή Ολυμπιακή Επιτροπή (IOC)
               
            
                  β)
               
               
                  Το παγκόσμιο πρωτάθλημα ποδοσφαίρου ανδρών (πλήρες πρόγραμμα), περιλαμβανομένων των προκριματικών αγώνων στους οποίους συμμετέχει η Νορβηγία, που διοργανώνει η Διεθνής Ομοσπονδία Ποδοσφαίρου (FIFA)
               
            
                  γ)
               
               
                  Το ευρωπαϊκό πρωτάθλημα ποδοσφαίρου ανδρών (πλήρες πρόγραμμα), περιλαμβανομένων των προκριματικών αγώνων στους οποίους συμμετέχει η Νορβηγία, που διοργανώνει η Ένωση Ευρωπαϊκών Ποδοσφαιρικών Ομοσπονδιών (UEFA)
               
            
                  δ)
               
               
                  Τα παγκόσμιο πρωτάθλημα χάντμπολ γυναικών (πλήρες πρόγραμμα), που διοργανώνει η Διεθνής Ομοσπονδία Χάντμπολ (IHF)
               
            
                  ε)
               
               
                  Το ευρωπαϊκό πρωτάθλημα χάντμπολ γυναικών (πλήρες πρόγραμμα), που διοργανώνει η Ευρωπαϊκή Ομοσπονδία Χάντμπολ (EHF)
               
            
                  στ)
               
               
                  Ο τελικός κυπέλλου ποδοσφαιρικών αγώνων ανδρών που διοργανώνει η Νορβηγική Ομοσπονδία Ποδοσφαίρου (NFF)
               
            
                  ζ)
               
               
                  Το βόρειο παγκόσμιο πρωτάθλημα σκι που διοργανώνεται από τη Διεθνή Ομοσπονδία Χιονοδρομίας (FIS)·
               
            
                  η)
               
               
                  Το αλπικό παγκόσμιο πρωτάθλημα σκι της FIS που διοργανώνεται από τη Διεθνή Ομοσπονδία Χιονοδρομίας (FIS)·
               
            
                  θ)
               
               
                  Το βόρειο παγκόσμιο πρωτάθλημα άλματος με σκι της FIS
               
            
                  ι)
               
               
                  Το παγκόσμιο πρωτάθλημα διάθλου (biathlon) (πλήρες πρόγραμμα) που διοργανώνεται από τη Διεθνή Ένωση Διάθλου (IBU).
               
            Το νέο τμήμα 5-2 έχει ως εξής:
      Τμήμα 5-2 Τηλεοπτικά κανάλια που λαμβάνονται από σημαντικό αριθμό τηλεθεατών δωρεάν τηλεοπτικών προγραμμάτων
      Ένα τηλεοπτικό κανάλι λαμβάνεται από σημαντικό τμήμα τηλεθεατών δωρεάν τηλεοπτικών προγραμμάτων εάν το κανάλι μπορεί να λαμβάνεται από τουλάχιστον το 90% των τηλεθεατών χωρίς επιπλέον επιβαρύνσεις πέραν του τέλους αδειοδότησης ή/και βασικού τέλους πακέτου.
      Το νέο τμήμα 5-3 έχει ως εξής:
      Τμήμα 5-3 Διαδικαστικές διατάξεις και καθορισμός τιμών αγοράς
      
                  α)
               
               
                  Ένα τηλεοπτικό κανάλι που δεν πληροί τους όρους του τμήματος 5-2 και το οποίο έχει αποκτήσει αποκλειστικό δικαίωμα ραδιοτηλεοπτικής μετάδοσης μιας από τις εκδηλώσεις που απαριθμούνται στο τμήμα 5-1, είναι υποχρεωμένο να παρέχει γραπτή προσφορά για τη μεταπώληση του δικαιώματος σε οποιοδήποτε τηλεοπτικό κανάλι που πληροί τις απαιτήσεις του τμήματος 5-2 και που ζητεί το δικαίωμα μετάδοσης της εκδήλωσης.
               
            
                  β)
               
               
                  Η προσφορά δυνάμει του εδαφίου α) πρέπει να γίνει το αργότερο εντός ενός μηνός από την παραλαβή αίτησης εκ μέρους τηλεοπτικού καναλιού που πληροί τους όρους του τμήματος 5-2.
               
            
                  γ)
               
               
                  Τηλεοπτικό κανάλι που πληροί τους όρους του τμήματος 5-2 και που έχει λάβει προσφορά δυνάμει του εδαφίου α) οφείλει, εντός ενός μηνός από την παραλαβή της προσφοράς, να απαντήσει εάν δέχεται ή όχι την προσφορά.
               
            
                  δ)
               
               
                  Εάν τα μέρη δεν μπορούν να καταλήξουν σε συμφωνία σχετικά με την αμοιβή για τα δικαιώματα ραδιοτηλεοπτικής μετάδοσης εκδήλωσης που απαριθμείται στο τμήμα 5-1, οποιοδήποτε από τα μέρη δύναται, το αργότερο εντός έξι μηνών πριν από την ημερομηνία κατά την οποία λαμβάνει χώρα η εκδήλωση, να ζητήσει από την Υπηρεσία Μέσων Ενημέρωσης να καθορίσει τις αποδοχές για τα δικαιώματα σε σχέση με την εν λόγω εκδήλωση. Η αμοιβή για τα δικαιώματα ραδιοτηλεοπτικής μετάδοσης καθορίζεται σύμφωνα με τις αρχές της αγοράς. Η Υπηρεσία Μέσων Ενημέρωσης εκδίδει οδηγίες για τους όρους της αμοιβής όσον αφορά τη μεταπώληση δικαιωμάτων για τις εκδηλώσεις που απαριθμούνται στο τμήμα 5-1 σύμφωνα με τις αρχές της αγοράς.
               
            
                  ε)
               
               
                  Τηλεοπτικό κανάλι που δεν πληροί τους όρους του τμήματος 5-2 μπορεί να ασκήσει το αποκλειστικό του δικαίωμα σε σχέση με εκδήλωση που απαριθμείται στο τμήμα 5-1, μόνο εάν δεν έχουν ληφθεί αιτήσεις, δυνάμει του στοιχείου α), τουλάχιστον δέκα μήνες πριν από την ημερομηνία κατά την οποία λαμβάνει χώρα η εκδήλωση, ή εφόσον κανένα τηλεοπτικό κανάλι που πληροί τους όρους του τμήματος 5-2 δεν επιθυμεί να αποκτήσει τα δικαιώματα ραδιοτηλεοπτικής μετάδοσης σε τιμή αγοράς.
               
            
                  στ)
               
               
                  Οι προθεσμίες στην παρούσα διάταξη δεν ισχύουν εάν αποκλειστικό δικαίωμα για τηλεοπτική μετάδοση εκδήλωσης που απαριθμείται στο τμήμα 5-1 πωληθεί από τον κάτοχο του δικαιώματος σε τηλεοπτικό κανάλι εντός προθεσμίας μικρότερης των δέκα μηνών πριν από την πραγματοποίηση της εκδήλωσης που απαριθμείται στο τμήμα 5-1.
               
            Το νέο τμήμα 5-4 έχει ως εξής:
      Τμήμα 5-4 Όροι για την αναβολή της μετάδοσης ή τη μερική μετάδοση της εκδήλωσης
      Τηλεοπτικό κανάλι που έχει αποκτήσει τα δικαιώματα για εκδήλωση μείζονος σημασίας για την κοινωνία σύμφωνα με το τμήμα 5-3, μεταδίδει ζωντανά ολόκληρη την εκδήλωση.
      Το τηλεοπτικό κανάλι μπορεί, ωστόσο, να μεταδώσει ζωντανά μέρη της εκδήλωσης, ή να την αναβάλει εξ ολοκλήρου ή μερικώς, εφόσον:
      
                  α)
               
               
                  η εκδήλωση λαμβάνει χώρα τη νύχτα μεταξύ 00:00 και 06:00 GMT +1,
               
            
                  β)
               
               
                  η εκδήλωση αποτελείται από πολλές παράλληλες εκδηλώσεις, ή
               
            
                  γ)
               
               
                  άλλοι παράγοντες δείχνουν ότι θα ήταν προς το συμφέρον του κοινού να μεταδοθεί η εκδήλωση εν μέρει ζωντανά, ή να αναβληθεί εξ ολοκλήρου ή εν μέρει.
               
            Η τρέχουσα διάταξη του τμήματος 5-3 γίνεται νέο τμήμα 5-5 και έχει ως εξής:
      Τμήμα 5-5 Αναφορά της απόκτησης δικαιωμάτων
      Τηλεοπτικό κανάλι το οποίο αποκτά αποκλειστικά δικαιώματα για το σύνολο ή μέρη εκδηλώσεων που απαριθμούνται στο τμήμα 5-1 ή για καταλόγους εκδηλώσεων μείζονος σημασίας για την κοινωνία σε άλλες χώρες του ΕΟΧ που έχουν εγκριθεί από την Ευρωπαϊκή Επιτροπή ή την Εποπτεύουσα Αρχή της ΕΖΕΣ και δημοσιευθεί στο συμπλήρωμα για τον ΕΟΧ της Επίσημης Εφημερίδας, αναφέρει πάραυτα την απόκτηση τέτοιων δικαιωμάτων στην Υπηρεσία Μέσων Ενημέρωσης της Νορβηγίας.
      Η τρέχουσα διάταξη του τμήματος 5-4 γίνεται νέο τμήμα 5-6.
      Το Τμήμα 10-2 πρώτη παράγραφος έχει ως εξής:
      Για παραβιάσεις των διατάξεων του κεφαλαίου 3 της πράξης ή των κανόνων δυνάμει του κεφαλαίου 3, πέραν εκείνων που αναφέρονται στο τμήμα 10-1 του παρόντος κανονισμού, για παραβίαση του τμήματος 6-4 της πράξης, ή των τμημάτων 1-4, 2-5, 2-6, 5-3, 5-4, 5-5 και 7-6 αριθ. 1 του παρόντος κανονισμού, η Υπηρεσία Μέσων Ενημέρωσης της Νορβηγίας δύναται να επιβάλει χρηματική ποινή βάσει διακριτικής ευχέρειας. Το ίδιο ισχύει για παραβίαση των όρων της αδείας οι οποίοι περιλαμβάνουν σαφώς καθορισμένες υποχρεώσεις δυνάμει του τμήματος 2-1 δεύτερη παράγραφος της πράξης.
      Το Τμήμα 10-3 πρώτη παράγραφος έχει ως εξής:
      Για παραβιάσεις των διατάξεων του τμήματος 2-1 πρώτη και δεύτερη παράγραφος, του τμήματος 2-2 πρώτη παράγραφος και των όρων που εγκρίθηκαν δυνάμει του τμήματος 2-2 δεύτερη παράγραφος της πράξης, των τμημάτων 2-4, 2-5 της πράξης ή των τμημάτων 1-3, 1-7, 2-1, 2-2, 2-4, 7-1 δεύτερη παράγραφος, 7-6 αριθ. 2 και 4, 7-7, 7-8, 7-9 δεύτερη και τρίτη παράγραφος, 7-10 και 7-11 του παρόντος κανονισμού, η Υπηρεσία Μέσων Ενημέρωσης της Νορβηγίας δύναται να επιβάλει χρηματική ποινή βάσει των ακόλουθων κανόνων:
      II
      Έναρξη ισχύος
      Οι τροποποιήσεις αρχίζουν να ισχύουν την 1η Ιουλίου 2014.